**Кеген аудандық қоғамдық кеңесі отырысының**

**№ 2 ХАТТАМАСЫ**

Кеген ауылы 10 сәуір 2023 жыл.

Отырыстың төрағасы: Зықаев Халық Сансызбайұлы- қоғамдық кеңес төрағасы.

Хатшысы- Қозыбағар Тұраш Асырандықызы- қоғамдық кеңестің хатшысы.

Қатысқан қоғамдық кеңес мүшелері:

1. Батырханұлы Мұхтар
2. Біржансалова Тоғжан Қанатқызы
3. Бейқұтбай Ғани
4. Досымбеков Сабыр
5. Көнеева Бақытгүл Демежанқызы
6. Мейманқұлов Болат
7. Cатенов Байболат Асқарбайұлы

8. Узекбаев Талғат Өтепбергенұлы

Себепті жағдайлармен қоғамдық кеңес мүшелері: Т.Әлімбай,Ү.Албанов, Ш.Жанбабаева, А.Нұғман қатысқан жоқ.

Шақырумен қатысқандар:

«Көлсай кәсіптік-техникалық колледжі» мемлекеттік коммуналдық қазыналық кәсіпорнының директоры- Көшкінов Қуандық Айтбайұлы;

Бөлексаз ауылдық округінің әкімі- Құныпияев Серік Тұрғанбайұлы;

Кеген ауданы әкімдігінің шаруашылық жүргізу құқығындағы «Кеген су құбыры» мемлекеттік коммуналдық кәсіпорнының директорының міндетін атқарушы - Үсеналиев Айбол Жүсіпұлы.

Кеген аудандық жұмыспен қамту және әлеуметтік бағдарламалар бөлімінің басшысы Б.Оразова.

**К Ү Н Т Ә Р Т І Б І:**

1. Бөлексаз ауылдық округінің әкімі аппаратының тұрғындарға мемлекеттік көрсетілетін қызметтердің сапасын арттыруда атқарған жұмыстары жайлы есебі.

2. Кеген аудандық мәслихатының 2018 жылғы 23 қарашадағы №10-35 «Кеген ауданының әлеуметтік көмек көрсетудің, оның мөлшерлерін белгілеудің және мұқтаж азаматтардың жекелеген санаттарының тізбесін айқындау қағидаларын бекіту туралы» шешіміне өзгеріс енгізу туралы» Кеген аудандық мәслихаты шешімінің жобасын қарау жайлы.

3. Кеген ауданы әкімдігінің шаруашылық жүргізу құқығындағы «Кеген су құбыры» мемлекеттік коммуналдық кәсіпорнының тұрғындарды сапалы ауыз сумен қамтамасыз етуі жайлы есебі.

4. Жалаңаш ауылындағы «Көлсай кәсіптік-техникалық колледжі» мемлекеттік коммуналдық қазыналық кәсіпорнының мамандар даярлаудағы жұмысы жайлы есебі.

**Күн тәртібіндегі бірінші мәселе** **бойынша** Бөлексаз ауылдық округінің әкімі аппаратының тұрғындарға мемлекеттік көрсетілетін қызметтердің сапасын арттыруда атқарған жұмыстары жайлы ауылдық округ әкімі Құныпияев Серік Тұрғанбайұлының есебі тыңдалды.

Тұрғындарға мемлекеттік қызмет көрсету бойынша 2022 жылы 2 ашық есік күні өткізілген, ауыл тұрғындарына e-gov вебпорталы арқылы электронды түрде қызмет алу жайлы түсіндірме жұмыстары жүргізіліп, арнайы таныстыру парақтары таратылған, жер учаскесін жекеменшікке алу жайлы 1- мемлекеттік қызмет көрсетілген. 2023 жылы 1-ашық есік күні, ауыл тұрғындарымен 1- дөңгелек үстел өткізілген. Өткізілген іс-шаралар жайлы әлеуметтік желіге салынған.

Сөйлеушілер:

Х.Зықаев: аудандық қоғамдық кеңестің комиссия мүшелері барып тексергенде біраз кемшіліктер анықталды. Өткізілген іс шаралар жайлы хаттамалар толтырылмаған. Ауыл тұрғындарына өткізілетін шаралар жайлы алдын ала хабарланбаған, мемлекеттік көрсетілетін қызметтерді электронды түрде алу жайлы ақпараттандыру өз дәрежесінде емес екендігі байқалды. Өткізілген шараларға қанша адам қатысты, оның қаншасына қызмет көрсетілгені жайлы мәлімет жоқ.

С.Досымбеков: Осы салада кеткен кемшіліктерді жою, тұрғындар арасында мемлекеттік көрсетілетін қызметтерді электронды түрде алудың жолдарын үнемі насихаттап, түсіндіріп отыру қажет деп есептеймін.

Күн тәртібіндегі мәселені қарап,талқылай келе ауданның қоғамдық

Кеңесі **ҚАУЛЫ ҚАБЫЛДАДЫ:**

1. Ауыл әкімі аппаратының осы саладағы жұмыстарында жіберілген кемшіліктерден қорытынды шығару, жылдық медиа-жоспар жасалынып, соған сәйкес тұрғындарға сапалы мемлекеттік қызмет көрсету, 2-ші тоқсанда нақты атқарылған жұмыстар жайлы аудандық қоғамдық кеңеске хабарлама беру, осы салаға жауапты қызметкердің жауапкершілігін арттыру ауылдық округ әкімі С.Құныпияевқа ұсынылсын.

2.Бөлексаз ауылдық округі әкімі аппаратының тұрғындарға көрсетілетін мемлекеттік қызметтердің сапасын арттыруын қадағалау, аудан әкімі аппаратының жалпы бөлім, мемлекеттік қызметтер мониторингі және ақпараттық технологиялар бөлімінің бас маманы Э.Жыланбасоваға ұсынылсын.

**Күн тәртібіндегі** **екінші мәселе** бойынша Кеген аудандық мәслихатының 2018 жылғы 23 қарашадағы №10-35 «Кеген ауданының әлеуметтік көмек көрсетудің, оның мөлшерлерін белгілеудің және мұқтаж азаматтардың жекелеген санаттарының тізбесін айқындау қағидаларын бекіту туралы» шешіміне өзгеріс енгізу туралы» Кеген аудандық мәслихаты шешімінің жобасын қарау жайлы «Аудандық жұмыспен қамту және әлеуметтік бағдарламалар бөлімі» мемлекеттік мекемесінің басшысы Б.Оразова қаулы жобасымен, оған енгізілетін өзгерістермен таныстырды.

Күн тәртібіндегі мәселені қарап,талқылай келе ауданның қоғамдық

кеңесі **ҚАУЛЫ ҚАБЫЛДАДЫ:**

Қаулы жобасына ұсыныстар мен ескертулер жоқ, мақұлданып, тиісті

келісім берілсін.

**Күн тәртібіндегі** **үшінші мәселе** бойынша Кеген ауданы әкімдігінің шаруашылық жүргізу құқығындағы «Кеген су құбыры» мемлекеттік коммуналдық кәсіпорнының тұрғындарды сапалы ауыз сумен қамтамасыз етуі жайлы кәсіпорын директорының міндетін уақытша атқарушы А.Үсеналиев есеп берді.

Кәсіпорынның қарызы 8 млн. теңгені құрап отыр. Бүгінгі күнге Кеген ауылындағы су пайдаланушы абоненттерге пайдаланған су ақысын почта бөлімшесіне немесе арнайы есеп шотқа банк карточкалары арқылы төлеу үшін арнайы есеп шоттар таратылып жатқаны, су ақысын қолма-қол жинайтын қызметкерлердің қысқаратыны жоспарланып отырғанын айтты.

Қоғамдық кеңес мүшелері аудан тұрғындарын ауыз сумен қамтамасыз етуде орын алып отырған кемшіліктерді атап көрсетті.

Сөйлеушілер:

Х.Зықаев: Қай ауылдарда сумен қамтамасыз ету мәселесі дұрыс емес?

Олардың мәселесін шешуде қандай жұмыстар атқарылуда?

Жауап: Алғабас, Ақтасты, Ұзынбұлақ, Тасашы, Жылысай, Ақсай, А.Нүсіпбеков ауылдарында сумен қамтамасыз етуде қиындықтар кездесуде. Су жүретін трубалар тозған, қыс кезінде жарылып, ағымдағы жұмыстар жүргіздік. Бүгінгі таңда Кеген, Жылысай, Тасашы ауылдарының ауыз су жүйесін жөндеу жұмыстарына жобалау сметалық құжаттар әзірленуде.

Т.Узекбаев: Кеген ауылындағы көптеген құдықтардың беттері ашық, СИП проводтары әлі жалғанбаған. Су қоймасы стратегиялық объект болып табылады, алайда қауіпсіздік шаралары сақталмаған. Айта берсек, кемшіліктер өте көп. Кәсіпорынның материалдық-техникалық базасына, су жүйесіне толықтай түгендеу жұмысын (ревизия) жасау, қай жерде не жетіспейтіні, нендей құралдың тозғаны, нені ауыстыру қажеттігі толық зерттелуі керектігі, ауыз сумен қамтуда қай елді мекендегі проблема бірінші кезекте шешуді қажет ететінін анықтау керектігі жайлы өз ұсыныс-пікірін білдірді.

Б.Мейманқұлов: Жаңа скважина салынады дейсіңдер. Алдымен жер асты суларына ревизия жасау керек. Сосын нақты анықталған соң қай жерден салу тиімді екені белгілі болады.

С.Досымбеков: Жақында кәсіпорын басшысы жұмыстан кетті. Жаңа басшы тағайындалғанша сол кәсіпорынның басшысысың, А.Үсеналиев кәсіпорында экономист болып қызмет атқара отырып біршама жұмыстар атқарыпты. Оған сенім білдірейік, жұмыс істеуіне мүмкіндік берейік. Айтылған сын-ескертпелерден, орын алған кемшіліктерден қорытынды шығарсын деген ұсыныс білдірді.

Күн тәртібіндегі мәселені қарап ауданның қоғамдық кеңесі

**ҚАУЛЫ ҚАБЫЛДАДЫ:**

«Кеген су құбыры» мемлекеттік коммуналдық кәсіпорнына қарасты ауылдардың ауыз су жүйесінің жұмысын дұрыс жолға қою, орын алып отырған кемшіліктерді жою, Кеген ауылының су құбырына, мекеменің негізгі қорларына және жер асты таза суына ревизия жасау,атқарылатын жұмыста сол ревизиялардың қорытындысын басшылыққа алып, айтылған мәселелерден тиісті қорытынды шығару кәсіпорын директорының міндетін уақытша атқарушы А. Үсеналиевке, айтылған ескертулер мен ұсыныстардың орындалуына бақылау- басшылық жасау осы салаға жауапты аудан әкімінің орынбасары Е.Нұрмахановқа ұсынылсын.

**Күн тәртібіндегі** **төртінші мәселе бойынша**

Жалаңаш ауылындағы «Көлсай кәсіптік-техникалық колледжі» мемлекеттік коммуналдық қазыналық кәсіпорнының мамандар даярлаудағы жұмысы жайлы колледж директоры Қ.Көшкінов есеп берді.

Мамандар даярлауда атқарылып жатқан жұмыстарына тоқталып өтті. Колледж лицензиясы бар 6 түрлі мамандық бойынша кәсіби мамандар даярлайды.

2022-2023 оқу жылында 4 топ оқытылуда. Колледжде 24 оқытушы білім береді, олардың 4-і өндірістік шеберлер.

Аудандық қоғамдық кеңестің комиссия мүшелері тарапынан тексеру жұмысы жүргізілді.

Қоғамдық кеңес мүшелері Қ.Көшкіновтың есебін тыңдап, талқылау барысында колледжде орын алып отырған кемшіліктерді атап көрсетті.

Б.Көнеева:

- колледжде тігінші мамандығы бойынша жеке кәсіпкер С.Оспанованың ательесі, базалық тәжірибеден өтудің практикалық орны болып табылады. Алайда, бұл жерде практикадан өту мүмкіндігі толық орындалмайды, талапқа сай емес. Түпкілікті базалық орынмен келісім-шарт жасасуды ұсынамын;

- колледжде білім беретін 17 ұстаздың 40 пайызының білім санаттары жоқ, жалпы ұстаздардың жаңашылдықтары төмен, білім сапасы-68 пайыз болғанымен, материалдық базасы өте төмен, оқу процесіне қажетті жабдықтармен толық қамтылмаған.

- аудан көлемінде қажетті мамандықтарға сұраныстарды анықтау нәтижесі көрсетілмейді, оған талдау жасалмаған;

-ғылыми, әдістемелік материалдар дайындаудағы жұмыстары жеткіліксіз;

- - арнайы жабдықталған заман талабына сай шеберхана жоқ;

Т.Узекбаев:

-жылу қазандығы қауіпті жағдайда тұр;

-техникалар ашық аспан астында сақталуда;

- ауданның әр ауылдық округіне қажетті мамандықтарды анықтау, әсіресе ауылшаруашылық мамандықтары бойынша мониторинг жасау жұмыстары жүргізілмейді;

- Колледжде оқытылатын топтардағы бала санын оқытылатын мамандықтар түріне байланысты тек 25 емес 15 пен 25 аралығында жүргізуге жоғары органнан рұқсат алу, кәсіпорынның ережесіне осындай өзгеріс енгізу жұмыстары пәрменді жүргізілмейді.

Күн тәртібіндегі мәселені қарап, талқылай келе ауданның қоғамдық

кеңесі **ҚАУЛЫ ҚАБЫЛДАДЫ:**

1.Аталған кемшіліктерден тиісті қорытынды шығару, жоғарғы орындарға проблемалық мәселелерді жеткізу, оқу сапасын арттыру, білім беретін ұстаздардың біліктілік санаттарын көтерулеріне, оқу процесіне ғылыми жаңалықтарды енгізулеріне ықпал ету, ауданның еңбек нарығындағы сұраныс пен ұсынысқа талдау жасай отырып, ауданның тұрмыс-тіршілігіне қажетті мамандық түрлерін (сантехник, жихаз жасаушы, ауыл шаруашылығына қажетті мамандық түрлері: қойшы, бақташы, сауыншы, тракторшы- машинист, комбайнер, токарь, т.б) даярлауға, колледждің материалдық техникалық базасын нығайтуға жұмыс жасау колледж директоры Қ.Көшкіновке ұсынылды.

2. Облыстық білім басқармасына, әр топта оқытылатын студенттердің санын мамандық түрлеріне байланысты 15 пен 25 аралығында болсын деп өзгертуге ықпал ету үшін Кеген ауданы әкімдігінің атынан арнайы хатпен шығу ұсынылсын.

Осы қаулылар қабылдансын деп аудандық қоғамдық кеңестің 9 мүшесі дауыс берді. Қарсы, қалыс жоқ.

**Аудандық қоғамдық**

**кеңестің төрағасы Х.Зықаев**

**Аудандық қоғамдық**

**кеңестің хатшысы Т.Қозыбағар**